Beurtkrag: Kerse dalk vanaand jou voorlandFoto: Myriams-Fotos/Pixabay.com Suid-Afrikaners moenie té opgewonde raak oor die situasie by Eskom nie. Al het vakbonde Vrydag tydens ŉ vergadering ooreengekom om terug te keer na die onderhandelingstafel met inflasie as beginpunt, het Eskom gesê dat die kragnetwerk steeds onder geweldige druk verkeer en dat fase 2-beurtkrag steeds waarskynlik is. Eskom het in ŉ verklaring op sy webtuiste gesê hy verwag stremming op die stelsel Saterdag tussen 17:00 en 22:00. Dikatso Mothae, woordvoerder van Eskom, het op Twitter bevestig dat daar waarskynlik tussen die genoemde tye beurtkrag sal plaasvind as gevolg van die geweldige druk op die kragvoorsiener. Die kragnetwerk se status kan hier dopgehou word, en beurtkrag-skedules kan hier besigtig word deur jou dorp/streek in die soekveld in te tik. Eskom het verbruikers gemaan om onnodige toestelle af te skakel en te help om krag te bespaar. Maroela Media het vroeër berig dr. Dirk Hermann, bestuurshoof van Solidariteit, het Vrydagmiddag, direk ná ŉ vergadering wat laat Donderdagaand deur Pravin Gordhan, minister van openbare ondernemings, belê is, met Maroela Media gesels oor die uitkoms daarvan. Die vakbonde Solidariteit, NUM en Numsa, Phakamani Hadebe, die uitvoerende hoof van Eskom, Jabu Mabuza, die voorsitter van die Eskom-raad asook Gordhan was teenwoordig by die vergadering wat Vrydag sedert 12:30 in Midrand gehou is. “Dit was lang, harde en baie emosionele onderhandelings,” het Hermann aan Maroela Media gesê. Hy sê Solidariteit is tevrede, dankbaar en verlig oor die uitkoms van die vergadering aangesien hul oogmerk uit die staanspoor was om ’n balans te tref tussen die belang van die gewone Eskom-werknemer en die land. Op die vergadering is besluit dat alle partye Dinsdagoggend tot die onderhandelingstafel terugkeer en onmiddellik begin met die proses om kragnetwerke weer te bestendig.